הודעה לעיתונות

**הודעה לעיתונות**

**יום עיון סוער במחוז חיפה של לשכת עורכי הדין:**

**נתונים מדאיגים, טענות להזנחה וקריאה להחרפת המאבק בזיהום האוויר באזור מפרץ חיפה**

**"בנפת חיפה יש 16% יותר מקרי סרטן (\*מכלל הסרטנים) מאשר בשאר הארץ" – תיאר ד"ר אביעד זיק, אונקולוג מומחה במכון שרת, מחלקה אונקולוגית, מרכז רפואי הדסה וממובילי מחקר לבדיקת עודף תחלואה בסרטן בנפת חיפה, במהלך יום עיון מיוחד שקיים מחוז חיפה בלשכת עורכי הדין בנושא "זיהום האוויר באזור מפרץ חיפה" \* "התמיכה של אבי גבאי בהרחבת המפעלים על חשבון הבריאות של הציבור החי במפרץ חיפה היא בלתי נתפסת" – האשימה ד"ר רויטל גולדשמיד, ראש תא מגמה ירוקה חיפה את השר להגנת הסביבה \* ויו"ר מחוז חיפה בלשכת עורכי הדין, עו"ד תמי אולמן יצאה בקריאה מיוחדת: "המצב במפרץ חיפה מצדיק לא רק קיום פאנל כמו זה, אלא עמידה שלנו כציבור בכלל, וכציבור עורכי הדין בפרט, על מנת להילחם בתופעה זו, אם יימצא מעל לכל צל של ספק כי הפגיעה בתושבי אזור מפרץ חיפה אכן אנושה"**

יום עיון מיוחד שקיים מחוז חיפה בלשכת עורכי הדין בנושא "זיהום האוויר באזור מפרץ חיפה" בהשתתפות גורמים בכירים מעולם האקדמיה, הגנת הסביבה, הבריאות והמשפט שם חותמת נוספת לתמונת המצב המדאיגה באזור. יום העיון שהתקיים בשלישי האחרון התנהל בשני מושבי פאנל מיוחדים. האחד – רפואי-מדעי בהנחיית דורון שפר מרשת ב', והאחר – סביבתי אקטיביסטי, בהנחיית יו"ר הוועדה לאיכות הסביבה במחוז, עו"ד אליס גולדמן.

את יום העיון, שאירגן, בין היתר, יו"ר ועדת האתיקה המחוזית, עו"ד טל אבריאל, פתחה יו"ר מחוז חיפה בלשכת עורכי הדין, עו"ד תמי אולמן, בדברים נרגשים ובקריאה מיוחדת לכלל ציבור עורכי הדין. "המצב במפרץ חיפה מצדיק לא רק קיום פאנל כמו זה, אלא עמידה שלנו כציבור בכלל, וכציבור עורכי הדין בפרט, על מנת להילחם בתופעה זו, אם יימצא מעל לכל צל של ספק כי הפגיעה בתושבי אזור מפרץ חיפה אכן אנושה".

ד"ר אביעד זיק, אונקולוג מומחה במכון שרת, מחלקה אונקולוגית, מרכז רפואי הדסה וממובילי מחקר לבדיקת עודף תחלואה בסרטן בנפת חיפה, טען כי המחקר התמקד בשאלה האם בנפת חיפה תחלואת הסרטן גבוהה יותר מאשר מבשאר המדינה. התשובה לשאלה, לדבריו, הייתה כן רבתי. "בחיפה יש 16% יותר מקרי סרטן (\*מכלל הסרטנים) מאשר בשאר הארץ. מדובר על סוגי סרטן הקשורים לזיהום או לעישון, כמו סרטן הריאות, וזה כיוון את החוקרים למקור התחלואה", ציין.

ד"ר רויטל גולדשמיד, ראש תא מגמה ירוקה חיפה, התבטאה בחריפות על השר להגנת הסביבה אבי גבאי. "יש את אבי גבאי של התקשורת, שם הוא מבטיח הבטחות על ירידת הזיהום וקיומן של תכניות לאומיות, ויש את אבי גבאי של המציאות, שתומך בהרחבת הבז"ן והתעשיות, שמתפקד כשר להגנת המפעלים. התמיכה שלו בהרחבת המפעלים על חשבון הבריאות של הציבור החי במפרץ חיפה היא בלתי נתפסת".

"לפני שנתיים לערך הבנו כי המצב בחיפה לא נורמלי, למרות שיש פה בעיה שאינה בלעדית לחיפה", הצטרף לדיון דרור רשף, חבר הוועד המנהל בעמותה לכלכלה בת קיימא. "יש לנהוג בשקיפות, שכן חסרים נתונים רבים בתחום התחלואה, הזיהום, התחבורה, הפעילות הגופנית והתזונה. בישראל כל נושא הפיקוח מוזנח – פיקוח על מזון, על אוויר נקי וכדומה. מי שיצר משהו מזהם צריך להיות אחראי עליו".

ד"ר עופר דרסלר, מנכ"ל איגוד ערים חיפה, הסתייג מדברי החוקר. "אני מקבל את ההנחה שיש קשר בין זיהום אוויר לסרטן ולמחלות נשימה למיניהן, בכל מיני מכניזם, הן דרך הקרקע וגם, ואולי בעיקר, דרך הנשימה". אמר למנחה הפאנל, דורון שפר, עיתונאי רשת ב', חיפאי ותיק ופעיל סביבתי ידוע.

"ועדיין" הוסיף "צריך לדעת שבמפרץ חיפה יש עודף של 15% בתחלואת סרטן. לפני עשרים שנים אזור מפרץ חיפה היה אחד האזורים המזוהמים במדינת ישראל, וזו נקודת קיצון אחת. נקודת הקיצון השנייה היא הזמנה ממני אליכם: סעו לאירופה, תבקרו בערים מתקדמות כמו וילנה, רוטרדם ותראו בתי זיקוק ענקיים הצמודים לערים האלו בזמן שאצלנו יש מרחק של כקילומטר וחצי בינם לבין העיר, ועדיין הן נחשבות לערים ירוקות. חייבים להיצמד לנתונים. איפה אנחנו כרגע בין שתי נקודות הקיצון האלו? זו שאלה מעניינת".

ניצן מתן, חוקר בתחום הדלקים הפוסיליים מאונ' בר אילן, נשאל מהי המידה בה הרשויות מטפלות בכל סוגיית הזיהומים בקרקע. "לפני כשנה וחצי הגעתי לבחון את המיקום הסמוך לצ'ק פוסט, שם הרחיבו את כביש המנהרות. כשהגעתי למקום ראיתי בריכה של מים עכורים בצבע אדום, בהם התגלתה כמות זיהום חריגה של דלק. היום, שנה וחצי אחרי, מי הבריכה עדיין עומדים. מי התהום מזוהמים ביותר, דבר לא השתנה. צריך להבין שהחומרים לא סתם נמצאים בקרקע. הם עולים מהקרקע לתוך קומות הקרקע והמרתפים, ואנשים שגרים או עובדים במקומות כאלו כמו מאבטחים ושומרים בחניונים נושמים אוויר רעיל לפחות שמונה שעות ביום. גם שעה כזו ביום יכולה להיות מסרטנת".

עו"ד ד"ר ציפי איסר-איציק, מנהלת תחום הסביבה במשרד עוה"ד ליפא מאיר ושות', הסבירה על ההזנחה ממנה סובל תחום איכות הסביבה מבחינה תקשורתית ומבחינת ההתעניינות הציבורית: "אי אפשר לצלם את האדם שנפגע מזיהום האוויר. אין דם, אין תאונות. כשמדובר בזיהום אוויר אנו מדברים על 3 זירות: הזירה התקשורתית, המדעית והמשפטית".

עו"ד עומר בכמן ממשרד שלמה כהן ושות' מייצג, בין היתר, יישובים חקלאיים אשר להם אינטרס ברור להילחם בהרחבה תעשייתית מזהמת. "לדעתי, צריך לעשות שינוי מהבחינה הנזיקית. יש קשר סיבתי בין תחלואה לזיהום. כשהמפעלים יתחילו לקבל תביעות בסופן ייאלצו לשלם לאנשים שהוכיחו שחלו בגלל פעילותם, הלחץ עליהם יהיה משמעותי יותר".

עיתונאי YNET וידיעות אחרונות, אחיה ראב"ד, סיכם ואמר כי "בשנים האחרונות היו במוקד שלושה דיונים ציבוריים: ועדת שמגר (ועדת חקירה ממלכתית שהכירה בנזקים לפנים משורת הדין), משפט הדייגים, ונושא השייטת. לבוא ולהגיד שגלגלו מהמדרגות את הטובים זה בלשון המעטה. לא הצליחו להוכיח בבית המשפט את הקשר הסיבתי למחלות. אם יקום מישהו שלא מפחד לתבוע ולא מפחד מההוצאות שעלולים להשית עליו, שיש לו כיסים מספיק עמוקים ושיצליח להביא חוות דעת מומחים אחרות, בניגוד למה שקרה ב'תיק הדייגים' בו המומחים לא בדיוק הבריקו בשלב החקירה הנגדית, הדברים יהיו שונים".

אחיה ראב"ד שב והדגיש כי הפתרון נעוץ רק במאבק ציבורי רחב ואמר: "תסגרו כבישים ראשיים במדינת ישראל ולא את כביש 85".

כיתובי תמונות: קרדיט צילומים: מהדי שאהין, לשכת עורכי הדין מחוז חיפה

1070 - מימין: דורון שפר, ד"ר עופר דרסלר, ד"ר אביעד זיק, דרור רשף, ניצן מתן

1071 - מימין: עו"ד אליס גולדמן, עו"ד ד"ר ציפי איסר-איציק, אחיה ראב"ד, עו"ד עומר בכמן, ד"ר רויטל גולדשמיד

תמונה שלישית: יו"ר המחוז, עו"ד תמי אולמן.